Úradný vestník L 269 , 11/11/1995 S. 0005 - 0006



Nariadenie Komisie (ES) č. 2626/95 z 10. novembra 1995, ktorým sa mení a dopĺňa nariadenie (EHS) č. 1014/90 stanovujúce podrobné vykonávacie pravidlá definovania, opisu a prezentácie liehovín KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 1576/89 z 29. mája 1989, ktorým sa stanovujú všeobecné pravidlá definovania, opisu a prezentácie liehovín [1], naposledy zmenené a doplnené Aktom o pristúpení Rakúska, Fínska a Švédska, najmä na jeho články 1 (4) i) (1) b) a 15, keďže článok 6 nariadenia Komisie (EHS) č. 1014/90 z 24. apríla 1990, ktorým sa stanovujú podrobné vykonávacie pravidlá definovania, opisu a prezentácie liehovín [2], naposledy zmeneného a doplneného nariadením (ES) č. 1712/95 [3], zvýšil najvyššie množstvo metanolu v určitých ovocných destilátoch na 1500 gramov na 1 hektoliter 100 % etanolu s ohľadom na hodnotenie uplatňovania tohto ustanovenia Komisiou na základe podrobnej štúdie zameranej na to, či možno znížiť najvyššie množstvo metanolu; keďže štúdia vypracovaná Komisiou dokazuje, že možno znížiť najvyššie množstvo metanolu na podobné hladiny, ako sú hladiny stanovené pre ovocné destiláty v nariadení (EHS) č. 1576/89, hoci by také zníženie bolo problematické, najmä pre malé pálenice, ktoré nemajú primerané technické ani finančné zdroje, aby rýchlo splnili najvyšší limit stanovený na nižšej hladine; keďže sa zo zdravotných dôvodov odporúča znížiť obsah metanolu vo všetkých ovocných destilátoch na najnižšie možné hladiny; keďže sa z toho dôvodu navrhuje zaviesť postupne a po etapách nový najvyšší limit pre obsah metanolu v ovocných destilátoch uvedených v článku 6 nariadenia (EHS) č. 1014/90; keďže sú potrebné prechodné opatrenia, ktoré by umožnili predaj produktov plnených do fliaš skôr, ako nové najvyššie množstvo metanolu nadobudne účinnosť; keďže sú opatrenia stanovené v tomto nariadení v súlade so stanoviskom Výkonného výboru pre liehoviny, PRIJALA TOTO NARIADENIE: Článok 1 Článok 6 nariadenia (EHS) č. 1014/90 sa mení a dopĺňa takto: 1. Odsek 2 sa nahrádza takto: "2. Najvyššie množstvo metanolu v ovocných destilátoch, ktoré sa vyrábajú z druhov ovocia uvedených v odseku 1, je: - 1350 gramov na 1 hektoliter 100 % etanolu, a to od 1. januára 1998, a - 1200 gramov na 1 hektoliter 100 % etanolu od 1. januára 2000, s výnimkou destilátov, ktoré sa vyrábajú z hrušiek odrody "Williamsova" (Pyrus communis Williams)." 2. Vkladá sa odsek 3: "3. Produkty zo spoločenstva a dovezené produkty uvedené v odseku 1 a plnené do fliaš buď do 1. januára 1998, alebo 1. januára 2000, ktoré sa zhodujú s pravidlami o množstve metanolu platnými pred týmito dátumami, sa môžu držať na účely predaja, uvoľniť do distribúcie a vyvážať." Článok 2 Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 10. novembra 1995 Za Komisiu Franz Fischler člen Komisie [1] Ú. v. ES L 160, 12.6.1989, s. 1. [2] Ú. v. ES L 105, 25.4.1990, s. 9. [3] Ú. v. ES L 163, 14.7.1995, s. 4. --------------------------------------------------